सोमरसा आले भौतक द्रब्बा गी लेइऐ जेह्‌ड़ी दिब्ब कवता दी सिरजना ऋग्वेद च ल’बदी ऐ, उस रसा दी दिब्ब ऊर्मी ते मस्ती कोई काल्पनक गल्ल नेई ऐ। ओ ते मना दियें अक्खियें कन्ने परतक्ख ल’ब्बी पौंदी ऐ। पर ए गल्ल बी पक्क ऐ जे ओदे च सिध्दातक कलात्मकता नेई, नैसर्गक रसात्मकता मजूद ऐ। हा, एदे-शा परमानक संकेत थ्होंदा ऐ जे काव्य दी स्फुरना च गै किश रस दी धार बिदमान हुन्दी ऐ। जां दूए शब्दें च एबी आखी लैन हुन्दा ऐ जे रसात्मकता काव्या दी इक सिफ्त ऐ। सोम आला गै लेखा कवता दा किश सोआद बी औंदा ऐ, किश भाव बी बनदा ऐ ते किश नशा बी थ्होंदा ऐ।